Fluttu út sjávarafurðir fyrir 432 milljarða kr. fyrstu fjóra mánuðina Útflutningsverðmæti á norskum sjávarafurðum fyrstu fjóra mánuði ársins námu 28,8 milljörðum norskra króna , 432 milljörðum íslenskra króna . Þetta er 26% aukning miðað við fyrstu fjóra mánuði 2015 . Sem fyrr er það eldisfiskur , lax og hvítfiskur eins og þorskur , sem standa undir mestri verðmætaaukningunni . Sala á eldislaxi jókst þannig um 40% á laxi í apríl og útflutningur á eldissilungi jókst um yfir 100% . Geir Håvard Hanssen , yfirmaður upplýsingamála hjá norska sjávarútvegsráðinu , segir sprengingu í útflutningsverðmætum . Magn útflutnings á sjávarafurðum sé lítið eitt minni fyrstu fjóra mánuðina ársins miðað við sama tíma í fyrra en verðmætaaukningin nemi 5,9 milljörðum norskra króna , um 88,5 milljörðum íslenskra króna . „ Ástæðan er mikil eftirspurn og hátt verð á norskum sjávarafurðum auk þess sem gengi norsku krónunnar heldur áfram að vera útflutningsgreinunum hagstætt , “ segir Hanssen . Það sem af er árinu hefur meðalverð á norskum eldislaxi verið rúmar 852 íslenskar kr. en var 628 kr. yfir sama tímabil í fyrra . Fyrstu fjóra mánuði ársins voru útflutningsverðmæti eldislax um 273 milljarðar sem er aukning upp á 55,5 milljarða kr. frá fyrra ári , eða 25% .